Иштван Удвари

Иштван Удвари,  Udvari István, *14. юл 1950, Торньошпалца, Мадярщина – †9. новембер, 2005, Нѣредьгаза, Мадярщина — слависта, языкознатель, лексикограф, педагог.Андреа Тимеа Абоньи, Андраш Золтан.Павло Роберт Маґочій.

 Биография и карьера 
Иштван Удвари в року 1975 дипломовав во фаху история и русска филология на Дебреценской универзитѣ Лайоша Кошута и працовав яко професор гимназии Дьердя Бешшенеи в Кишвардѣ, а од року 1978 — в Педагогичном инштитутѣ Дьердя Бешшенеи в Нѣредьгазѣ (од року 2000 — Нѣредьгазска Высша Школа). В року 1981 зыскав ступень магистра з роботов Гунгаризмы в языцѣ бачванско-срѣмскых (югославскых) Руснакох, а в року 1987 обгаив кандидатску дизертацию з темов Урядне писемство Карпатоукраинцьох (Русинох) во XVIII. сторочу.

Основав катедру украинской и русинской филологии и од року 1993 до самой смерти быв ей ведучым.
Од року 1995 габилитованый доктор з истории славянскых языкох и приват-доцент на Сегедской универзитѣ Аттилы Йожефа, а в року 1997 зыскав ступень доктора Мадярской Академии Наук з роботов Словацкоязычны рукописны жерела з урбарской реформы Марии Терезии в жупах Спиш и Земплин. В року 2000 украинско-русинска катедра, ведена професором Удвари, зыскала высшый ступень акредитации (як универзитна) и довгый час была центром гунгаро-русинистичных штудий в Мадярщинѣ. Од року 2001 сполупрацовав тыж з Веспримсков универзитов, од 2004 — яко професор.

 Научна робота 
Професор Удвари од самого зачатку интересовав ся давныма русинскыма текстами, переважно з XVIII. стороча и старшыма, котры выгледовав по архивах  и анализовав, вытворюючи яснѣйшы представы о вывою русинского языка, истории русинского осадництва, церковного и културного живота, и дотыкало ся то цѣлой територии историчного Мадярского кральовства, циже Русинох нынѣшной Бачкы, Срѣма, Мадярщины, Словакии и Закарпатской области. Во великой мѣрѣ його заслугов Русинам вернули ся вызнамны особы их затайованой истории и, часточно, их творба в оригиналѣ (Антоний Годинка, Михаил Мануил Олшавскый, Андрей Бачинскый, Йоанн Кутка, Ласлов Чопей, Гиадор Стрипскый и др.).

В роках 1990–1994 быв главным редактором научного вѣстника Педагогичного инштитута Дьердя Бешшенеи Acta Academiae Paedagogicae Nyíregyháziensis, закладательом и редактором научных периодикох Studia Ukrainica et Rusinica Nyíregyháziensia, Vice Versa, Dimensiones Culturales et Urbariales Regni Hungariae, Glossarium Ukrainicum. В тых периодиках достали мѣсто статьи вызнамных славистох, як Петер Кираль, Ласло Дежев, Андраш Золтан, Аттила Голлош, Золтан Медве, Йожеф Ботлик и др. Публиковав статьи и окремы выданя, котры приближали Украинцьом мадярску културу, а Мадярам украинску. В енциклопедии Világirodalmi lexikon (Свѣтова литература) около 60 статей з украинсков тематиков написав сам, а од XIII. тома быв главным еспертом в той тематицѣ. Организовав живы контакты з украинскыма и русинскыма научныма центрами (Пряшов, Ужгород, Тернополь, Киев, Новый Сад) и быв сталым участником домашных и заграничных славистичных конференций.

Посмертна библиография научных и научно-популарных робот Иштвана Удвари (2010, ред. Андраш Золтан) обсягуе понад 1500 позиций, майже 200 сторон печатного текста, а суть то:
 окремо опубликованы книгы;
 статьи, опубликованы в розличных периодичных выданях;
 статьи в енциклопедиях;
 выступлѣня на конференциях або их куртый выклад;
 библиографии;
 рецензии;
 персоналии. 

 Сполоченска робота 
Попри своей научной и педагогичной роботѣ, Иштван Удвари быв активным членом научных обществ и асоциаций:  
 Мадярске лингвистичне общество, 
 Общество модерной филологии, 
 Лексикографична комисия Мадярской Академии Наук,
 Меджинародна асоциация русинистох.
Быв тыж предсѣдательом Мадярской асоциации украинистох, а на том урядѣ на його плечах была организация участи мадярскых украинистох на меджинародных славистичных конгресах.

 Вызнаменаня 
 1997 — премия Меньгирта Лоняи од Саболч-Сатмар-Бережской секции МАН, 
 2004 — медаль Антония Годинкы од Общества русинской интелигенции им А. Годинкы, 
 2016 — його имя достала основна школа в Еперйешке, в котрой ся учив.

 Жерела и одказы 
 Андреа Тимеа Абоньи, Андраш Золтан: Иштван Удвари //Udvari István élete és munkássága – Иштван Удвари: Биобиблиографический указатель. Szerkesztette Zoltán András. Studia Ukrainica et Rusinica Nyíregyháziensia 26. Nyíregyháza, 2010.    Сс. 7–23.
 Павло Роберт Маґочій: Удварі Іштван // С. 754.

 Референции 

Катеґорія:Педаґоґы
Катеґорія:Лингвисты
Катеґорія:Лексикографы